P r e d k l a d a c i a   s p r á v a

     	Vláda Slovenskej republiky schválila v roku 2004 „Koncepciu využitia poľnohospodárskej a lesníckej biomasy na energetické účely“. Prijala uznesenie č. 1149/2004 z 1. decembra 2004, v ktorom uložila monitorovať vplyv platnej legislatívy na podporu využívania obnoviteľných zdrojov energie (OZE) a biomasy a predložiť na rokovanie vlády SR výsledky monitorovania. „Analýza vplyvu platnej legislatívy na podporu využívania biomasy na energetické účely a návrh na ďalšie riešenie“ bola prerokovaná a schválená uznesením vlády č. 218/2006 z 8. marca 2006.
V priebehu roku 2006 vydal Úrad pre reguláciu sieťových odvetví SR výnos č. 2/2006, v ktorom stanovil výkupné ceny elektriny vyrábanej z obnoviteľných zdrojov energie.
Dňa 25. apríla 2007 vláda SR schválila „Stratégiu vyššieho využitia obnoviteľných zdrojov energie v SR“, v ktorej uložila uznesením vlády č. 383/2007 ministrovi pôdohospodárstva v spolupráci s ministrom hospodárstva predložiť do 30. 9. 2007 „Akčný plán využívania biomasy“.
Návrh „Akčného plánu využívania biomasy“ bol stiahnutý z porady vedenia ministerstva dňa 30. 8.2007 s návrhom na dopracovanie.
Listom č. 1623/2007-100 bola predsedovi vlády predložená žiadosť o odklad termínu splnenia úlohy, ktorej vyhovel listom č. 7188-2/2007/KPV OSV a predĺžil termín na splnenie úlohy do 30.11.2007. Dňa 6. decembra bol návrh opätovne stiahnutý z 29. porady vedenia ministerstva z dôvodu dopracovania materiálu. Listom č. 8825-2/2007/KPV OSV  predseda vlády posunul termín na splnenie úlohy do 15.2.2008.
Predkladaný materiál bol vypracovaný v spolupráci s  Ministerstvom hospodárstva SR, tak ako to vyplýva z uznesenia vlády č.383/2007.
Predkladaný materiál má vplyv na štátny rozpočet. Finančné krytie projektov bude zabezpečené z prostriedkov ŠR, schválených vládou SR pre štátne programy výskumu a vývoja Ministerstva školstva SR. Momentálne je ťažké posúdiť vplyv predkladaného materiálu na rozpočty obcí a vyšších územných celkov. 
Realizácia cieľov materiálu bude mať výrazne pozitívny vplyv na životné prostredie a prispeje k zlepšovaniu klimatických podmienok, redukcii skleníkových plynov v atmosfére a k diverzifikácii energetických zdrojov pri zvyšovaní energetickej bezpečnosti. Materiál má kladný vplyv na zamestnanosť a podnikateľské prostredie.